b'\n_START_ARTICLE_\n\xc5\xa0tirijos marka\n_START_SECTION_\nIstorija\n_START_PARAGRAPH_\nIki 889\xc2\xa0m. b\xc5\xabsimosios markos teritorijos priklaus\xc4\x97 Karantanijai, v\xc4\x97liau\xc2\xa0\xe2\x80\x93 \xc5\xa1ios \xc4\xafp\xc4\x97dinei Karintijos markai. 976 Karintij\xc4\x85 pavertus kunigaik\xc5\xa1tyste, jos \xc5\xa1iaurin\xc4\x97je dalyje atskirta teritorija, buvusi Hengisto \xc5\xbeem\xc4\x97 (vok. Hengistgau), kur suformuota Karantanijos marka, t. y. Karintijos pasienio teritorija. \xc5\xa0i teritorija buvo naujai atkariauta i\xc5\xa1 madjar\xc5\xb3 Lechfeldo m\xc5\xab\xc5\xa1yje 955\xc2\xa0m._NEWLINE_I\xc5\xa1 prad\xc5\xbei\xc5\xb3 marka buvo pavaldi Karintijai, ta\xc4\x8diau ilgainiui ji stipr\xc4\x97jo, ir taip did\xc4\x97jo jos nepriklausomyb\xc4\x97. Pirmasis \xc5\xbeinomas markgrafas buvo Markvardas Epen\xc5\xa1teinas, \xc4\xaftvirtin\xc4\x99s Epen\xc5\xa1tein\xc5\xb3 dinastij\xc4\x85. V\xc4\x97liau trumpai vald\xc4\x97 Velsai-Lambachai, kol juos 1055\xc2\xa0m. pakeit\xc4\x97 Otokaras I. Jo prad\xc4\x97ta Otokar\xc5\xb3 dinastija vald\xc4\x97 ir stiprino mark\xc4\x85 iki pat XII a. pabaigos. Jiems valdant markgrafai rezidavo \xc5\xa0teiro mieste, d\xc4\x97l ko marka ilgainiui imta vadinti \xc5\xa0tirija._NEWLINE_Marka ypa\xc4\x8d sustipr\xc4\x97jo valdant Leopoldui Stipriajam ir Otokarui III. Tuo metu \xc5\xa0tirija prisijung\xc4\x97 dideles teritorijas pietuose\xc2\xa0\xe2\x80\x93 Ptujos mark\xc4\x85, Savinios mark\xc4\x85. Otokaro III \xc4\xafp\xc4\x97dinis Otokaras IV buvo pakeltas \xc4\xaf kunigaik\xc5\xa1\xc4\x8dius, ir jo valstyb\xc4\x97 tapo kunigaik\xc5\xa1tyste.'